text: Brand på tidligere brandhærget skole 
  06 marts 2013 kl. 09.23
  Mandskabet hos Brand og Redning i Sønderborg rykkede onsdag morgen kl. 8.30 ud til Dybbøl-Skolen, hvorfra der blev meldt om brand i et hjemkundskabslokale. Der viste sig at være tale om et overophedet ventilationsanlæg, som udviklede røg.
  En stor del af skolen nedbrændte i oktober 2007. Branden opstod i en ventilationsmotor, og ilden bredte sig hurtigt gennem tagkonstruktionen.
  Eleverne kunne først flytte ind i den genopbyggede skolebygning i 2010.
  Onsdag gik det ikke så galt. Branden opstod i en komponent i en ventilationsmotor. Røgen bredte sig gennem ventilationsanlægget.
  Eleverne på skolen blev straks evakueret.
  Det var en elektriker, der var i gang med noget arbejde på skolen, der slog alarm. Hverken ansatte eller elever blev direkte generet af røgen, da den kom ud i et tomt undervisningslokale.
  - Vi fik hurtigt lokaliseret, hvor røgen kom fra og fik stoppet ventilationsanlæg og røgudvikling. Bagefter har vi luftet grundigt ud, så det lille uheld får ikke nogen konsekvenser i forhold til, at skolen kan bruges fuldt ud overalt resten af dagen, siger indsatsleder Søren Kafton Simonsen.
  Søren Kafton Simonsen mener ikke, at ventilationsanlæg normalt giver større risiko for brand.
  